SL Uradni list Evropske unije C 41/13

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 41/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„LENTILLE VERTE DU PUY“

EU št.: PDO-FR-0202-AM02 – 18.5.2017

ZOP ( X ) ZGO ( )

1. Skupina vložnikov in pravni interes

Comité de Défense et de Gestion de la Lentille verte du Puy AOC – Immeuble Interconsulaire 16 boulevard Président Bertrand 43000 Le Puy-en-Velay FRANCIJA Tel. +33 471072133 E-naslov: contact@lalentillevertedupuy.com

Comité de Défense et de Gestion de la Lentille verte du Puy AOC (odbor za zaščito in upravljanje ZOP „Lentille verte du Puy“) je sestavljen iz gospodarskih subjektov, ki uporabljajo ZOP „Lentille verte du Puy“ (proizvajalci, zbiralnice in izvajalci pakiranja), in ima pravni interes za vložitev zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: geografsko območje, povezava, kontaktni podatki nadzornih organov in nacionalne zahteve

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Postavka „Opis proizvoda“

Uvede se najvišja vsebnost vlage (16 %) v leči in doda navedba, da „nagubana in klijoča leča ni upravičena do zaščitene označbe porekla ‚Lentille verte du Puy‘“. Ti elementi namreč omogočajo boljšo opredelitev proizvoda v skladu s tem, na čemer temelji njegovo priznanje.

Navedba „zaradi katerih se hitro skuhajo“ je bila črtana iz te postavke in prestavljena v poglavje „Utemeljitev povezave z geografskim okoljem“.

Tako se del „Opis“ iz veljavne specifikacije proizvoda: „Do označbe ‚Lentille verte du Puy‘ je upravičena samo leča z zrni premera med 3,25 mm in 5,75 mm, ki so bledo zelene barve in imajo temne zeleno-modre progice ter tanko lupino in nemoknato sredico, zaradi katerih se hitro skuhajo,“ nadomesti z navedbo: „Do označbe ‚Lentille verte du Puy‘ je upravičena samo leča z zrni premera med 3,25 mm in 5,75 mm in največjo vsebnostjo vlage 16 %, ki so bledo zelene barve in imajo temne zeleno-modre progice ter tanko lupino in nemoknato sredico. Nagubana in klijoča leča ni upravičena do zaščitene označbe porekla ‚Lentille verte du Puy‘“.

Postavka „Dokazilo o poreklu“

Postavka „Dokazila o poreklu proizvoda z geografskega območja“ je bila prečiščena ter združuje zlasti deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer, pa tudi določbe o nadzoru nad proizvodom:

— opisani so vsebina in podrobna pravila za predložitev identifikacijskih izjav gospodarskih subjektov, izjav o sejanju, spravilu in shranjevanju leče ter izjav, ki so potrebne za poznavanje in spremljanje leče, namenjene trženju pod zaščiteno označbo porekla;

— informacije, ki jih morajo vpisati zadevni gospodarski subjekti ter ki se nanašajo na pridelavo leče, njeno sušenje in evidenco zalog, so navedene v skladu s proizvodnimi razmerami, opredeljenimi v poglavju „Metoda proizvodnje“;

— opredeljena so podrobna pravila za nadzor nad proizvodi: analitični in organoleptični preskus, izveden z vzorčenjem serij zapakirane leče ali leče, pripravljene za pakiranje, z analitičnim preskusom, pri katerem se ugotavlja vsaj vsebnost vlage, ter organoleptičnim preskusom, ki vključuje videz in vonj.

Namen navedenih določb je zagotoviti sledljivost in omogočiti nadzor nad tem, da gospodarski subjekti upoštevajo določbe specifikacije proizvoda, pa tudi nadzor nad skladnostjo proizvoda z zahtevami, navedenimi v specifikaciji.

Postavka „Metoda proizvodnje“

Sorta: Navedba „rod Anicia, ki izvira iz sorte Lens esculenta puyensis“ se nadomesti z navedbo „sorta Anicia, ki izvira iz vrste Lens culinaris Med.“, da se navedeta pravilni imeni vrste in sorte, vpisani v uradni katalog vrst in sort, ne da bi se spremenila sorta, uporabljena za proizvodnjo leče „Lentille verte du Puy“. Doda se tudi, da se za pridelavo leče uporabijo certificirana semena ali semena, ki izvirajo iz pridelka na kmetijskem gospodarstvu proizvajalca. S to dodatno navedbo se upoštevajo postopki gojenja gospodarskih subjektov in se zagotovi upoštevanje sorte.

Tako se stavek: „Za pridelavo leče, upravičeno do označbe porekla, je treba uporabiti semena rodu Anicia, ki izvira iz sorte Lens Esculenta Puyensis,“ iz veljavne specifikacije proizvoda nadomesti z navedbo: „Leča, upravičena do zaščitene označbe porekla ‚Lentille verte du Puy‘, spada v sorto Anicia, ki izvira iz vrste Lens culinaris Med. Za njeno pridelavo se uporabijo certificirana semena. Vendar lahko proizvajalci uporabijo semena, ki izvirajo iz pridelka z njihovega kmetijskega gospodarstva.“

Kolobarjenje: Stavek: „Kolobarjenje je obvezno,“ ki je predpisano iz tehničnih in sanitarnih razlogov, se nadomesti z natančnejšo določbo, v kateri je navedeno: „Med dvema sejanjema semen leče na isti parceli se za najmanj eno leto zaseje vmesni posevek.“

Sejanje: Uvede se obdobje sejanja. Določeno je na obdobje od 15. februarja do 31. maja, saj je to obdobje optimalno za sejanje te spomladanske poljščine.

Gnojenje: Pojasni se, da se prepoved uporabe gnojil s primarnimi hranili (dušik, fosfor, pepelika) v letu pridelave nanaša na dodajanje „mineralnih“ gnojil. To odpravlja vsakršno dvoumnost, pri čemer je mogoče dodajati organske izboljševalce tal ali sredstva za apnenje.

Odstranjevanje cime: Pojasnjeno je, da se prepoved uporabe snovi za uničevanje steblovine ali herbicidov ne nanaša na proizvode, ki so uradno potrjeni za pridelavo leče, da ta prepoved velja v celotnem obdobju rastnega cikla leče in da se pri herbicidih nanaša na totalne herbicide. Ta pojasnila so uporabna za nadzor in namenjena boljšemu razumevanju prvotne določbe.

Tako stavek iz veljavne specifikacije proizvoda: „V letu pridelave leče se ne smejo dodajati gnojila s primarnimi hranili niti se ne smejo uporabljati snovi za uničevanje steblovine ali herbicidi.“ postane: „V letu pridelave leče se ne dodajajo mineralna gnojila s primarnimi hranili (dušik, fosfor, pepelika). Razen proizvodov, ki so uradno potrjeni za pridelavo leče, je uporaba snovi za uničevanje steblovine ali totalnih herbicidov za lečo v celotnem rastnem ciklu strogo prepovedana.“

Zbiranje, predhodno čiščenje in skladiščenje: V specifikacijo proizvoda se vključi minimalna potrebna oprema v zbiralnici in skladišču: minimalna oprema vsake zbiralnice in skladišča zajema:

— napravo za predhodno očiščenje (čistilno-presejalna naprava),

— merilnik vlage,

— mostno tehtnico ali tehtnico s krožno skalo,

— prezračevalni sistem ali sistem za presiliranje,

— različne skladiščne enote, ki jih je treba vpisati v evidenco in navesti njihovo prostornino.

Te naprave so namreč potrebne za postopke zbiranja in skladiščenja, opisane v specifikaciji proizvoda.

Poleg tega se uvede določba: „Največja velikost mrežnih odprtin na čistilno-presejalnih napravah je lahko 5,75 milimetra“. Ta določba zagotavlja upoštevanje največjega premera, opredeljenega za lečo „Lentille verte du Puy“.

Sušenje: Popravi se faza nadzora nad največjo vsebnostjo vlage v leči: ta vsebnost vlage se določi po spravilu in ne med njim, in sicer se meritev opravi na že spravljeni leči, ob njenem izhodu iz čistilno-presejalne naprave, s katero se lahko izločijo največji tujki. Podrobneje so opisane tudi razmere pri sušenju.

Tako se stavek: „Vsebnost vlage ob spravilu lahko znaša največ 23 %“ nadomesti in dopolni s temi določbami:

„Vsebnost vlage v leči, določena po spravilu ob izhodu iz čistilno-presejalne naprave, lahko znaša največ 23 %.

Če vsebnost znaša med 16 % in 23 %, se leča suši, dokler se največja vsebnost vlage v njej ne zmanjša na 16 %, in sicer v največ:

— 48 urah pri leči z vsebnostjo vlage med vključno 20 % in 23 %;

— 4 dneh pri leči z vsebnostjo vlage med vključno 19 % in 20 %;

— 10 dneh pri leči z vsebnostjo vlage med vključno 17 % in 19 %;

— 30 dneh pri leči z vsebnostjo vlage med vključno 16 % in 17 %.

Od 27. septembra 1999, to je datum prejšnje spremembe specifikacije proizvoda, je treba pri vsaki namestitvi nove sušilne naprave tej dodati izmenjevalec zraka. Pri sušilnih napravah, ki so bile na ta datum že nameščene in ki nimajo izmenjevalca zraka, je treba prilagoditi predkomoro. Najvišja temperatura pri sušenju je lahko 100 °C, z možnostjo odstopanja navzgor do 5 %.“

Vse navedene določbe so potrebne za ohranitev kakovosti spravljene leče.

Skladiščenje, prebiranje in pakiranje: Dodajo se nove določbe:

— „Leča z označbo porekla se lahko pred pakiranjem skladišči največ dve leti.“

— „Prepovedano je mešati lečo iz različnih letin.“

— „Leča z označbo porekla se daje na trg v embalaži, v katero je bila zapakirana prvotno ter ki se ne sme odpirati ali spreminjati.“

— „Proizvod je prepovedano prodajati v razsutem stanju.“

— „Vsebnost tujkov, prahu in drobcev mineralnih snovi ne presega 0,5 % skupne teže.“

Namen teh določb je zagotoviti kakovost in poreklo proizvoda ter olajšati sledljivost leče.

Stavek: „Register sušenja omogoča nadzor nad tem postopkom“ se črta iz poglavja „Metoda pridobivanja“, saj je ta določba ponovljena in podrobneje navedena v postavki „Dokazilo o poreklu“.

Dodajo se podrobne navedbe v zvezi z utemeljitvijo pakiranja na geografskem območju za obrazložitev te obveznosti, določene v nacionalnem besedilu, povezanem s prejšnjo registrirano specifikacijo proizvoda (v skladu z Uredbo Komisije (ES) št. 1509/2000 z dne 12. julija 2000). Tako se doda naslednji odstavek:

„Pakiranje na geografskem območju je ključno za ohranitev posebnih značilnosti proizvoda, ohranitev njegove kakovosti in zagotovitev njegovega porekla. To olajša tudi nadzor. Gospodarski subjekti, ki obdelujejo lečo na opredeljenem geografskem območju, imajo zaradi svojih izkušenj potrebno znanje in veščine, da ne uporabljajo postopkov, s katerimi bi poslabšali kakovost leče ‚Lentille verte du Puy‘, zlasti pa da preprečijo prisotnost tujkov, prahu in drobcev mineralnih snovi v končnem proizvodu ali udarce, zaradi katerih se lahko leča zdrobi. Poleg tega je treba lečo ‚Lentille verte du Puy‘ ločiti od okolja v posodah, v katerih je zaščitena pred vlago, ki bi poslabšala njene organoleptične značilnosti (sprememba vsebnosti vlage, nagubana in klijoča leča). Namen pakiranja na opredeljenem geografskem območju, s čimer se izogne dolgotrajnemu prevažanju leče ‚Lentille verte du Puy‘ v razsutem stanju, pri katerem bi lahko bila izpostavljena razmeram, ki bi poslabšale njeno kakovost (vlaga, udarci), je tako ohraniti organoleptične značilnosti proizvoda. Poleg tega pakiranje na geografskem območju omeji tveganje, da bi se leča ‚Lentille verte du Puy‘ pomešala z lečo drugih izvorov. Z nadzornim sistemom je mogoče zagotoviti poreklo in sledljivost leče, ki je spravljena, obdelana in zapakirana na geografskem območju, tako da se določijo povezave med količinami leče v različnih fazah metode pridobivanja do zapakiranega proizvoda. Nazadnje se zaradi pakiranja na geografskem območju nadzor nad proizvodom izvaja najbližje potrošniku, na serijah, ki so zapakirane ali pripravljene za pakiranje, s čimer je mogoče zagotoviti kakovost.“

Postavka „Označevanje“

Navedbe na etiketi, značilne za označbo, se uskladijo z Uredbo (EU) št. 1151/2012, pri čemer se črtata sklicevanje na kratico „AOC“ in na navedbo „kontrolirana označba porekla“. Ti navedbi se nadomestita z obveznostjo navedbe simbola ZOP Evropske unije.

Drugo

V postavki „Opredelitev geografskega območja“ se navedba: „Območje proizvodnje zajema dve naravni regiji departmaja Haute-Loire: kotlino Puy in Velay, ki je vulkanskega izvora“ nadomesti z navedbo: „Geografsko območje proizvodnje zajema pretežno dve naravni regiji departmaja Haute-Loire: kotlino Puy in Velay, ki je vulkanskega izvora.“ Temu stavku sledi seznam občin, ki sestavljajo geografsko območje. S to spremembo besedila opredelitev geografskega območja postane natančnejša, ne da bi se spremenil njegov obseg.

Postavka „Utemeljitev povezave z geografskim okoljem“ je bila dopolnjena, da bi se bolj poudarile posebnosti geografskega območja, posebnosti proizvoda in povezava z geografskim območjem.

V postavkah „Pristojna služba v državi članici“, „Skupina vložnikov“ in „Podatki o nadzornem organu“ so bili posodobljeni: kontaktni podatki inštituta, ime skupine in kontaktni podatki uradnih nadzornih organov.

Postavka „Nacionalne zahteve“: ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki razpredelnice z glavnimi točkami, ki jih je treba preveriti, referenčnimi vrednostmi in metodo ocenjevanja.

ENOTNI DOKUMENT

„LENTILLE VERTE DU PUY“

EU št.: PDO-FR-0202-AM02 – 18.5.2017

ZOP ( X ) ZGO ( )

1. Ime

„Lentille verte du Puy“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena označba porekla „Lentille verte du Puy“ se uporablja samo za lečo sorte Anicia, ki pripada vrsti Lens culinaris Med., z zrni premera med 3,25 mm in 5,75 mm ter največjo vsebnostjo vlage 16 %, ki so bledo zelene barve in imajo temne zeleno-modre progice ter tanko lupino in nemoknato sredico.

Vsebnost tujkov, prahu in drobcev mineralnih snovi ne presega 0,5 % skupne teže.

Nagubana in klijoča leča ni upravičena do ZOP „Lentille verte du Puy“.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze, od proizvodnje leče do njenega prebiranja, potekajo na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Leča z zaščiteno označbo porekla se lahko pred pakiranjem skladišči največ dve leti. Prepovedano je mešati lečo iz različnih letin.

Leča se daje na trg v embalaži, v katero je bila zapakirana prvotno ter ki se ne sme odpirati ali spreminjati. Proizvod je prepovedano prodajati v razsutem stanju.

Pakiranje leče poteka na geografskem območju.

Pakiranje na geografskem območju je ključno za ohranitev posebnih značilnosti proizvoda, ohranitev njegove kakovosti in zagotovitev njegovega porekla. To olajša tudi nadzor.

Gospodarski subjekti, ki obdelujejo lečo na opredeljenem geografskem območju, imajo zaradi svojih izkušenj potrebno znanje in veščine, da ne uporabljajo postopkov, s katerimi bi poslabšali kakovost leče „Lentille verte du Puy“, zlasti pa da preprečijo prisotnost tujkov, prahu in drobcev mineralnih snovi v končnem proizvodu ali udarce, zaradi katerih se lahko leča zdrobi.

Poleg tega je treba lečo „Lentille verte du Puy“ ločiti od okolja v posodah, v katerih je zaščitena pred vlago, ki bi poslabšala njene organoleptične značilnosti (sprememba vsebnosti vlage, nagubana in klijoča leča). Namen pakiranja na opredeljenem geografskem območju, s čimer se izogne dolgotrajnemu prevažanju leče „Lentille verte du Puy“ v razsutem stanju, pri katerem bi lahko bila izpostavljena razmeram, ki bi poslabšale njeno kakovost (vlaga, udarci), je tako ohraniti organoleptične značilnosti proizvoda.

Poleg tega pakiranje na geografskem območju omeji tveganje, da bi se leča „Lentille verte du Puy“ pomešala z lečo drugih izvorov. Z nadzornim sistemom je mogoče zagotoviti poreklo in sledljivost leče, ki je spravljena, obdelana in zapakirana na geografskem območju, tako da se določijo povezave med količinami leče v različnih fazah metode pridobivanja do zapakiranega proizvoda.

Nazadnje se zaradi pakiranja na geografskem območju nadzor nad proizvodom izvaja najbližje potrošniku, na serijah, ki so zapakirane ali pripravljene za pakiranje, s čimer je mogoče zagotoviti kakovost.

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje obsega naslednje kantone in občine departmaja Haute-Loire:

kantone Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4 in Saint-Paulien;

občine Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d’Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d’Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d’Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac in Vorey.

5. Povezava z geografskim območjem

Posebnosti geografskega območja

Naravni dejavniki

Geografsko območje leče z označbo porekla „Lentille verte du Puy“ v osrednjem delu departmaja Haute-Loire na zahodu meji na dolino Allier, na vzhodu na fonolitsko gorsko verigo Meygal, na severu na vrsto osamelcev (Mont Bar, Fix) in na jugu na gore območja Vivarais. Zajema pretežno dve naravni sredogorski regiji, Velay z bazaltno kamninsko podlago in kotlino Puy. Prevladujejo tla vulkanskega izvora, ki se hitro osušijo.

To območje ima posebne podnebne značilnosti. Dolgi in mrzli pomladi in zimi sledi suho in sončno poletje. Osrednji del departmaja Haute-Loire je namreč pred vetrovi, ki prinašajo dež, zaščiten z gorovjem Cantal in gorami območja Margeride na jugozahodu ter z gorami območja Vivarais na jugovzhodu. Ko dež in/ali nevihte, ki jih prinašajo jugozahodni vetrovi, zadenejo ob gorske ovire, se morajo dvigniti. To dvigovanje okrepi dež na vetrovnih pobočjih na zahodnem delu in na vzhodnem delu, kjer je zadevno geografsko območje, ustvari učinek fena, posledica katerega so manjše količine padavin, tanjše oblačne plasti, večja osončenost ter močnejši, bolj suhi in toplejši vetrovi. Zato julija in avgusta kumulativni učinek premajhnih količin dežja, sonca, velikih vročin in vetra povzroči zelo veliko pomanjkanje vode.

Človeški dejavniki

Pridelava leče na območju Velay verjetno sega v 11. ali 13. stoletje ali celo v rimsko obdobje, kot priča odkritje vaze iz tega obdobja, v kateri je bila leča.

Sloves leče „Lentille verte du Puy“ je hitro pritegnil nelojalno konkurenco, kot je uvoz zelene leče iz Rusije in Nemčije, poimenovane Puy, pred prvo svetovno vojno ali razvoj proizvodnje zelene leče, imenovane Puy, v Alžiriji in Maroku v 20. letih preteklega stoletja. Čeprav so semena izvirala iz Puyja, se kakovost uvoženih proizvodov nikoli ni mogla meriti s proizvodi s poreklom z območja.

Pobude lokalnih proizvajalcev in trgovcev za priznanje originalnosti proizvoda in preprečitev goljufij so se začele 17. januarja 1935, po sodbi prvostopenjskega civilnega sodišča v Puyju, ki je ime „Lentille verte du Puy“ priznalo kot označbo porekla. Odlok, v katerem je bila opredeljena kontrolirana označba porekla, je bil sprejet 7. avgusta 1996.

Proizvajalci leče „Lentille verte du Puy“ so skozi čas pridobili vrsto znanj in veščin, uporabnih na primer pri izbiranju parcel za pridelavo ali za določitev optimalnih datumov sejanja in spravila. Enako velja za podjetja, ki sodelujejo pri zbiranju, skladiščenju in prebiranju leče „Lentille verte du Puy“. Z izkušnjami, pridobljenimi v več desetletjih, so se izmojstrila v shranjevanju in prebiranju leče (uravnavanje vsebnosti vlage in čistosti serij, po potrebi sušenje).

Posebnosti proizvoda

Leča „Lentille verte du Puy“ ima tanko lupino in nemoknato sredico, zaradi katerih se hitro skuha.

Vzročna povezava

Podnebni vidiki odločilno vplivajo na potek cikla navedene leče in posebnosti te označbe.

Leča „Lentille verte du Puy“ se namreč prideluje na podnebnem območju, kjer je temperatura razmeroma nizka zaradi nadmorske višine, ki omejuje rastni cikel. Na tem območju je med zorenjem rastline obilo sonca in malo padavin, poleg tega pa pihajo suhi in vroči vetrovi, ki povzročijo veliko pomanjkanje vode, zaradi katerega prihaja do predčasnega sušenja.

Leča „Lentille verte du Puy“ zaradi tega zaporedja podnebnih razmer in njenega predčasnega prehoda v fazo sušenja kemično in fizično ne dozori popolnoma. Zorenje lupine in skladiščenje zalog hranilnih snovi v zrnu (zlasti v obliki škroba) se prekineta pred optimalnim časom, zato ima leča tanko lupino, sredica pa je nemoknata.

Med kuhanjem voda zaradi sestave zrn in prepustnosti lupine, ki sta posledica ustavljenega razvoja leče, lažje prodre v zrno in ga zmehča, zato se ta hitreje skuha.

Temu podnebnemu vplivu se pridružuje geološki vidik tal, ki so pretežno vulkanska in zato ugodna za razvoj koreninskega sistema, poleg tega pa imajo vodne lastnosti, ki so posebno prilagojene tej rastlini.

Znanje in veščine proizvajalcev, povezane s pridelavo leče „Lentille verte du Puy“, prispevajo k dosegi njenih posebnih značilnosti. Te se ohranijo zaradi tehničnih veščin in spretnosti, ki so jih razvili gospodarski subjekti na koncu proizvodne verige pri shranjevanju in prebiranju leče „Lentille verte du Puy“.

Posebnosti leče „Lentille verte du Puy“ so potrjene z velikim slovesom tega proizvoda. Iz ankete, izvedene leta 1934, pred postopkom, s katerim je bila leča „Lentille verte du Puy“ priznana kot označba porekla, je razvidno, da so potrošniki vedno dajali prednost leči, pridelani na območju Puy, zaradi njenih svojstvenih značilnosti, kot so tanjša lupina, manj moknata sredica in tanjša od drugih ter krajši čas kuhanja. Danes lečo „Lentille verte du Puy“ čislajo največji kuharski mojstri.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) UL L 343, 14.12.2012, str. 1.